33
1 EIA ka hoomaikai a Mose, ke kanaka o ke Akua, i hoomaikai aku ai i na mamo a Iseraela mamua o kona make ana.
2 I aku la, Mai Sinai mai, i hele mai ai o Iehova,
A mai Seira mai ia i puka mai ai maluna o lakou.
Mai ka mauna o Paraua ia i hoomalamalama mai,
Mawaena mai o na umi tausani haipule oia i hele mai ai;
Mai kona lima akau aku ke kanawai ahi no lakou.
3 I aloha hoi ia i na kanaka:
Ma kou lima kona poe haipule a pau:
Ma kou wawae lakou i noho ai;
E loaa ia lakou kau mau olelo.
4 I kauoha mai o Mose ia kakou i ke kanawai,
Oia ka mea i ili mai ai no ka ahakanaka o Iakoba.
5 He alii oia iloko o Iesuruna,
I ka wa i hoakoakoa pu ai na luna o kanaka,
A i houluulu ai na ohana o ka Iseraela.
6 E ola no o Reubena, aole ia e make;
Aole hoi e uuku kona poe kanaka.
7 Eia ka Iuda; i aku la ia,
E hoolohe, e Iehova, i ka leo o Iuda,
A e alakai ia ia i kona poe kanaka; E pono no ia ma kona lima iho,
A e kokua mai oe ia ia i kona poe enemi.
8 I aku la ia no Levi, O kou Tumima a me kou Urima no
kou mea haipule,
Ka mea au i hoao ai ma Masa,
Ka mea au i hakaka ai ma ka wai o Meriba;
9 Ka mea i olelo ai i kona makuakane, a me kona makuwahine,
Aole au i ike ia ia;
Aole ia i ike i kona mau hoahanau;
Aole hoi ia i ike i kana mau keiki;
No ka mea, ua malama lakou i kau olelo;
Ua malama hoi lakou i kau berita,
10 E ao aku lakou i kau olelo kupaa i ka Iakoba,
A i kou kanawai i ka Iseraela:
E kau lakou i ka mea ala imua ou,
A me ka mohai pono maluna o kou kuahu.
11 E hoomaikai oe, e Iehova, i kona waiwai,
E oluolu oe i ka hana a kona lima;
E hahau oe i na puhaka o ka poe ku e mai ia ia,
A me ka poe e inaina ia ia, i ku hou ole mai ai lakou.
12 I aku la ia no Beniamina, Ka hiwahiwa na Iehova, e noho
maluhia me ia;
E hoouhi mai oia ia ia i na la a pau,
E noho no hoi ia iwaena o kona poohiwi.
13 I aku la ia no Iosepa, E hoomaikaiia kona aina e Iehova,
No na mea maikai o ka lani, no ka hau,
A no na mea e waiho ana malalo i ka honua,
14 No na mea maikai a ka la i hookupu ai,
No na mea maikai a na mahina i houlu ai.
15 No na mea maikai o na mauna kahiko,
No na mea maikai o na puu pau ole,
16 No na mea maikai o ka honua, a me kona mea i piha ai,
No ka lokomaikai o ka mea i noho ai ma ka laau;
E hiki mai ia maluna o ke poo o Iosepa,
A maluna hoi o ka piko poo o ka mea i hookaawaleia e kona
poe hoahanau.
17 Me ka hanau mua o kona poe bipi, pela kona nani,
O na kiwi o ka bipi hihiu, oia kona mau kiwi;
Me ia mea e o aku ia i na kanaka ma kahi hookahi, a i na
mokuna o ka honua:
Oia na umi tausani o Eperaima, a oia na tausani o Manase.
18 Olelo aku la ia no Zebuluna, E olioli oe, e Zebuluna, i
kou hele ana iwaho:
O oe hoi, e Isakara, ma kou mau halelewa.
19 E kahea aku lakou i na kanaka o ka mauna;
Malaila e kaumaha aku ai i mohai o ka pono:
No ka mea, e omo lakou i ka waiwai nui o na moana,
A me na waiwai i hunaia ma ke one.
20 Olelo aku ia no Gada, Pomaikai ka mea e hoomahuahua ana
ia Gada;
Like me ka liona kona noho ana,
A e weluwelu ia ia ka lima a me ke poo.
21 Wae iho la ia i ke kuleana maikai nona,
No ka mea, malaila no ke kuleana o ke alakai i waiho ai;
A hele aku la ia me na luna o kanaka,
Hana aku la ia i ka pono o Iehova,
A i kana olelo kupaa me ka Iseraela.
22 Olelo aku la ia no Dana, o Dana, he keiki liona ia,
E lele mai ia mai Basana mai.
23 Olelo aku la ia no Napetali, E hoonuiia oe i ka lokomaikai,
E hoopihaia oe i ka pomaikai o Iehova,
E hooliloia nou ke komohana, a me ke kukuluhema.
24 Olelo aku la ia no Asera, E hoopomaikaiia o Asera i na
keiki,
A e oluolu ia i kona poe hoahanau,
A e kupenu iho ia i kona wawae i ka aila.
25 O ka hao, a me ke keleawe, kou mau kamaa;
E like me kou mau la, pela kou malu.
26 Aohe mea like me ke Akua o Iesuruna,
E holo ana no ia maluna o ka lani e kokua ia oe,
A maluna o ke ao me kona nani nui.
27 O ke Akua mau loa kou puuhonua,
A malalo iho na lima mau loa:
E hookuke aku ia i na enemi imua ou;
A e i mai, E luku aku ia lakou.
28 A e noho maluhia wale no o ka Iseraela:
O ka luawai o Iakoba ma ka aina palaoa a me ka waina;
A e hoohelelei iho kona lani i ka hau:
29 Pomaikai oe, e ka Iseraela:
Owai la kou mea like, e na kanaka, i hoolaia e Iehova,
Oia ka paku nana oe e kokua mai,
Oia ka pahikaua o kou nani.
E malimali mai kou poe enemi imua ou,
A e hele auanei oe maluna o ko lakou wahi kiekie.